Gyalogosok közé hajtott egy furgon Londonban - 888.hu
gázolás,london,muszlim,mecset
2017. június 19. 06:58
Az incidens a Finsbury Park közelében működő mecset muszlim kulturális központja mellett történt a Seven Sisters Roadon. A Scotland Yard közölte, hogy egy ember meghalt, nyolcan pedig megsebesültek.
Theresa May brit miniszterelnök rettenetes incidensnek nevezte hétfő hajnali nyilatkozatában a történteket. Az Evening Standard című londoni napilap online kiadásának értesülése szerint a gázolás után a furgon vezetője, – szemtanúk szerint – egy fehér férfi kiszállt a járműből és legalább egy embert megkéselt. A The Sunnak nyilatkozó szemtanúk közül egyesek azt mondták: úgy látták, hogy az őrizetbe vett férfi két társa elfutott a helyszínről.
Egybehangzó médiaértesülések szerint a furgont egy walesi haszongépjármű-kölcsönző cégtől bérelték. Ezeket az értesüléseket a londoni rendőrség hétfő hajnalig nem erősítette meg. A furgon vezetőjét szemtanúk szerint a járókelők a földre teperték, és a kiérkező rendőrök őrizetbe vették.
A mecset elnöke, Mohammed Kozbar szerint terrorista támadásként kell kezelni a gázolást.
El kell ítélnünk a támadást, nem számít, hogy ki áll mögötte, hívjuk annak, ami – ártatlan emberek ellen elkövetett terrortámadás"
– mondta Mohammed Kozbar.
Március 22-én egy magányos támadó, az 52 éves Khalid Masood bérelt járművével nagy sebességgel a gyalogosok közé hajtott a londoni parlament mellett ívelő Westminster híd zsúfolt járdáján, ezután kiszállt, és megkéselte a parlament bejáratát őrző rendőrök egyikét. A merényletnek a meggyilkolt rendőrrel együtt öt halálos áldozata volt. A parlament fegyveres őrsége a támadót agyonlőtte.
Szélsőségesek is prédikáltak a mecsetben
Abu Hamza el-Maszri a híres szélsőséges hitszónok is a Finsbury Park mecsetjének imámja volt korábban. Abu Hamza el-Maszrit végül a saját közössége távolította el a mecset éléről 2003-ban. Az egyiptomi születésű Abu Hamzát 2006-ban hét év fegyházra ítélték Nagy-Britanniában, többek között fajgyűlölő ideológia terjesztése és erőszakra felbujtó prédikációi miatt. A brit hatóságok Abu Hamzát 2012-ben kiadták az Egyesült Államoknak, ahol terrorizmus vádjával két éve életfogytiglani börtönre ítélték. Hamza tevékenységét annak idején a Brit Muszlim Tanács több nyilatkozatban is elítélte. Mohammed Kozbar szerint az eset óta a mecset hosszú utat járt be és azóta a többi imahely példaképévé vált.
(RT, MTI)
Szinte lehetetlen kivédeni a gázolásos merényleteket
Nizzai polgármester: az európai városoknak több pénzre van szükségük a biztonságuk érdekében